b'\n_START_ARTICLE_\nFerdinand Richardt\n_START_SECTION_\nLivsforl\xc3\xb8b\n_START_PARAGRAPH_\nFerdinand Richardt var s\xc3\xb8n af Johan Joachim Richardt og Johanne Frederikke f\xc3\xb8dt Bohse og blev f\xc3\xb8dt i Brede, hvor faderen forpagtede kobberv\xc3\xa6rkets kro, som var butik for arbejderne. I 1832 flyttede familien til \xc3\x98rholm, da faderen forpagtede kroen ved papirfabrikken d\xc3\xa9r. I 1839 flyttede de til K\xc3\xb8benhavn._NEWLINE_Ferdinand kom efter sin konfirmation 1835 i t\xc3\xb8mrerl\xc3\xa6re, men allerede i 1836 fik han en plads p\xc3\xa5 Kunstakademiet med arkitekten G.F. Hetsch som l\xc3\xa6rer. Ogs\xc3\xa5 historiemaleren J.L. Lund og billedhuggeren Bertel Thorvaldsen havde Richardt kontakt med. I 1839 vandt han akademiets lille og i 1840 dets store s\xc3\xb8lvmedalje for sine malerier._NEWLINE_I 1847 opn\xc3\xa5ede han et fem\xc3\xa5rigt arbejdslegat fra kongehuset, mod at det fik et landskabs- og et arkitekturmaleri om \xc3\xa5ret. 1855-59 var han i USA; meget af tiden ved Niagara Falls. Den 18. januar 1862 giftede han sig med enken Sophia Schneider, f\xc3\xb8dt Linnemann (1831-1888). Efter en europarejse var han i 1863 i England, hvor han m\xc3\xb8dte det engelske kongehus._NEWLINE_I 1873 solgte Richardt en stor del af sine v\xc3\xa6rker, hvorefter han udvandrede til USA med sin familie. De tog f\xc3\xb8rst til Niagara Falls, i 1875 til San Francisco, og i 1876 endeligt til nabobyen Oakland, hvor han virkede som tegnel\xc3\xa6rer._NEWLINE_Hans efterkommere var datteren Johanna (1862-1897) og steds\xc3\xb8nnen Joost Schneider.'